**L'arrat de la sian**

Qu'aví jo l'encarga de negar los arrats, presonèrs dens la nassa. Los dravèvi lentament dens l'arriu. Nadèvan, vinèn pècs e hòus. Los tirèvi ua pausa. Èri Diu. Mès que descobrivi tot çò qu'ua linha pòt se portar dessús d'abominable : la coda gualharda e sopla deus arrats me hadè càder la nassa tot d'un còp de las mans au hons de l'aiga.

Aqueth arrat qu'estot, arrèis, tuat a còps de pala. Per pas mentir, que sagèm, que credom... Un arrat de consequéncia dont nos huganautèva l'ostau. Blanc e roi. Deu solèr de capvath avant, ond s'i eslissèva per las vinhas, mèi hautas que lo tuule, que s'esplatuishèva en devath d'ua pòrta, tirèva de long de las *boiseries*, dinc au comptaire de I'electricitat. En partint, se nos portèva las letras, en devath deu planchat, o Io vedèm sautar dens Io salin, devath l'escalèr. Ni mèi ni mens que la temptacion, arribèva shetz envit, quan èram a taula, o quan la sian me hadè recitar las diferéncias deu veniau e deu mortau, au pè deu fornèu de faïença. Un temps, que nos convinó de Io véder atau entrants. Mès totun, un còp estó, que nos podó. Qu'avè reüssit a conéisher los topins de confit deus topins de grèisha. E qu'estó lo permèr arrat dont despudissi Io poson de mossur Calhau, l'apoticari.

Un desser, que pensèvam s'estugèssi a la solharda, gahèm la bareja e la gran pala. Nat semblant d'arrat. Nat arromeguit. A la fin, nse'n tornèm a l'aut cap de I'ostau, au huec gran de la chaminèia, dont hèi har capons. Credom enténer un trottròt. I tórnam. Arren. Que fénim per nos achomir de cada part deu huec. La sian e jo, que ns'adromívam. E ns'esbadalhèvam amassa. E nse deishudèm tots dus : un chic a l'estrem, un chic geinat, Io uelh lusènt com un cap d'esplinga, la coda eslindrada e gualharda, roi e blanc, Io nòste arrat èra arribat entre nosatis. Plan esluvat, fièr, despareishó shetz d'arren díder dens las ombras de l'ostau gran.

Reüssim un jorn enqüèra de nos varrolhar amassa dab eth dens la solharda. Cèrca un trauc. Sauta com un martòli, seg Io cunh dinc a las travs, caid entre nosatis dus, dab un brut mòth, se richichoís darrèr la caudèra, e húger devath lo cabinet de trencar, nos passa au ras, se dèisha arrefutar entre Io molin e la paret. I vam. Nos sauta dessús, nos arrasa, arruspla de bas a haut deu cabinet tòrt, s'arrevira, s'esprem amassa devath Io cadeiròt. L'am. E alavetz - s'es jamèi possible -, miracle, la pòrta, la pòrta de husta espessa de la solharda, shetz arren díder, s'aubrís. Arrat desclotat.

Hàdom las patz, las patz armadas. Que'u rencontrèvam òc, de temps en temps, a la pòrta, a la man-correnta, mès hadèm dab eth a'us qui se veden pas, reservats. Ns'èram hèits ad eth com end un vielh pecat. Eth, arrèis, que hadè deumau, de mèi en mèi, au vesiatge, e nos esparanhèva.

Un ser, qu'am mancat a la paraula. Que l'am ahurbit, esclapochat dab la pala deu maçon. Èra vinut mèi gran, mèi roi e blanc. Remudèva enqüèra quan Io dishèm aus gats, dont Io volón pas. E a traç, a traç, s'escapèt enqüèra. L'am pas mèi vist. Que tornarà.

B. Manciet